Document ID: /roh_data/filtered/Bilingualer_Corpus4.jsonl.gz/24

La purschida da plazzas d'emprendissadi duai vegnir meglierada

La confederaziun ed il chantun sustegnan differentas mesiras per promover la scolaziun d'emprendists cun contribuziuns spezialas.

Dapi in pèr onns esi per giuvenils ch'han terminà lur scolaziun obligatoria pli e pli difficil da chattar ina plazza d'emprendissadi. L'avrigl 1997 ha il parlament federal prendì perquai l'uschenumnà conclus pertutgant las plazzas d'emprendissadi. Quel prevesa da conderscher contribuziuns d'in import total da 60 milliuns francs per ils onns da scolaziun 1997, 1998 e 1999 per mesiras per meglierar la purschida da plazzas d'emprendissadi. Al chantun Grischun esi vegnì concedì a basa d'ina clav da repartiziun radund in milliun francs. La clav resguarda il dumber d'abitants, il dumber da las relaziuns d'emprendissadi, la dischoccupaziun dals giuvenils sco er la forza finanziala dals chantuns. Ils daners federals pon vegnir pretendids dal chantun, sch'er el ademplescha prestaziuns cumparegliablas. En il fratemp datti in pachet general da mesiras ch'è resultà en collavuraziun tranter l'administraziun chantunala, l'economia e las associaziuns. Quel è vegnì inoltrà a l'UFIML per stipular ina cunvegna da prestaziuns. Il project cumpiglia ils sequents secturs:

- meglierar las infurmaziuns da professiuns (marketing d'emprendissadi),

- crear federaziuns da scolaziun,

- sustegnair curs d'introducziun per distgargiar ils manaschis d'emprendissadi.

Il chantun sa participescha cun contribuziuns ed atgnas prestaziuns d'ina valita totala dad 1.15 milliuns francs vi da las mesiras, cun las qualas la furmaziun dals emprendists duai vegnir promovida. En il rom d'ina incumbensa extendida vegnan las instituziuns existentas per la scolaziun preprofessiunala ad avair l'incumbensa d'adattar lur purschida pli fitg als basegns dal martgà e da promover la pratica. Spezialmain duain vegnir creadas purschidas per giuvenils cun deficits da scolaziun e vegnir pussibilitada a las mattatschas l'invista en professiuns che n'èn betg tipicas per dunnas.

Clera basa legala per las taxas da dretg d'aua da la confederaziun

En sia posiziun a cusseglier federal Moritz Leuenberger beneventa la regenza il sboz per ina nova ordinaziun davart las taxas da l'uffizi federal da l'economia d'aua. Cun quai vegn creada ina clera basa legala per tut las taxas da la confederaziun sin il sectur da las concessiuns e permissiuns tenor il dretg d'aua. La regenza n'oppona betg encunter l'intenziun da la confederaziun d'introducir in'obligaziun da pajar taxas per ses custs administrativs. En vista a l'avertura dal martgà d'electricitad vuless ella entant minimar las grevezzas supplementaras per la producziun idraulica d'electricitad. D'accord è la regenza cun la regulaziun ch'ils chantuns e las vischnancas na pajan betg taxas per cas che la confederaziun conceda dretg reciproc. Sin il sectur dals implants da fermada propona la confederaziun duas variantas: Taxas pauschalas u ina cumbinaziun dals custs tenor il temp e las taxas pauschalas. La regenza è cleramain per las taxas pauschalas, cunquai che quellas chaschunan main lavur.

La cumissiun per la constituziun vegn cumplettada

La cumissiun per la constituziun vegn cumplettada cun Guido Lardi e cumpiglia uss exact 30 persunas. La cumposiziun ha da tegnair quint da la diversitad dal chantun Grischun. Glindesdi, ils 16 da favrer 1998 sa raduna la cumissiun a sia prima seduta.

Da las vischnancas

La regenza approva da princip il project preliminar per l'engrondiment da la chasa da scola a Sils e.T. (prima etappa). Vi dals custs imputabels vegnan empermessas las suandantas contribuziuns da construcziun: per la scola primara 10 pertschient e per il stgalim superiur 15 pertschient. Approvadas vegnan las revisiuns parzialas da las constituziuns communalas da Sievgia e da Vaz-sut.

Per differents projects da construcziun da vias en il chantun vegnan dads liber credits d'in import total da var 1.3 milliuns francs.

Fatgs da persunal

Andrea Caviezel, naschì 1960, da Tumegl, domicilià a Tusaun daventa inspectur da scola tar l'uffizi per las scolas popularas e las scolinas. El entra en plazza mez avust 1998.

Esterina Degiacomi, naschida 1960, da Cazas, Lantsch e Rossa, domiciliada a Peiden, daventa cussegliadra da scola e d'educaziun cun in pensum da 50 pertschient tar il servetsch psicologic da scola. Ella entra en plazza mez favrer 1998.

Da las tractandas da la regenza

Data: 12.02.1998

Funtauna: rg Chanzlia chantunala dal Grischun